༄༅༔ ༔ཐུགས་སྒྲུབ་འཛབ་བསྟོད་བཞུགས་སོ༔ ༔

༄༅༔ ༔ན་མོ་གུ་རུ༔ ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་ཧཱུྃ༔ ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་ཧཱུྃ༔ རྡོ་རྗེའི་སྐུ་ལ་རྡོ་རྗེའི་གསུང་༔ རྡོ་རྗེའི་ཐུགས་ཀྱི་ཧཱུྃ་སྒྲ་སྒྲོག༔ རྡོ་རྗེ་འཆང་ལ་ཕྱག་
འཚལ་བསྟོད༔ རྡོ་རྗེ་འཆང་གིས་དངོས་གྲུབ་སྩོལ༔ དུས་གསུམ་སངས་རྒྱས་ངོ་བོ་ཉིད༔ གནས་མཆོག་འོག་མིན་གཞལ་ཡས་དང་༔ དྷ་ན་ཀོ་ཤ་ཨོ་རྒྱན་ཞིང་༔ རྔ་
ཡབ་གླིང་ནས་གཤེགས་སུ་གསོལ༔ རྡོ་རྗེ་གདན་དང་ཤམ་བྷ་ལ༔ འབྲས་སྤུངས་ཛ་ལནྡྷ་ར་དང་༔ བསམ་ཡས་གནས་ཆེན་ལ་སོགས་པའི༔ སྒྲུབ་གནས་རྣམས་ནས་
གཤེགས་སུ་གསོལ༔ རང་རིག་རང་གསལ་གཞལ་ཡས་སུ༔ རྡོ་རྗེའི་གདན་ལ་བཞུགས་སུ་གསོལ༔ གཉིས་མེད་མཉམ་པའི་ངང་ཉིད་དུ༔ རང་བྱུང་ཡེ་ཤེས་མཆོད་པར་

༄༅༔ ༔འབུལ༔ མཁའ་ཀློང་དག་པའི་དཀྱིལ་འཁོར་དུ༔ སྣ་ཚོགས་འགྲོ་འདུལ་ཕྱག་འཚལ་བསྟོད༔ འོག་མིན་མཐའ་ཡས་ལྷུན་གྲུབ་ཏུ༔ སྣ་ཚོགས་
གཉིས་མེད་ཕྱག་འཚལ་བསྟོད༔ རྡོ་རྗེ་འཆང་དབང་ཀུན་གྱི་རྗེ༔ མཐའ་ཡས་དོན་ཕྱིར་ཁྱོད་ལྟར་སློབ༔ འཆི་མེད་ཚེ་དབང་འོད་དཔག་མེད༔ འགྱུར་མེད་ཚེ་ཡི་དངོས་
གྲུབ་སྩོལ༔ ཚད་མེད་ཐུགས་རྗེའི་པདྨ་རྒྱལ༔ འགྲོ་དོན་ཕྱོགས་མེད་དངོས་གྲུབ་སྩོལ༔ མཐུ་སྟོབས་བསམ་ཡས་དྲག་པོ་སྩོལ༔ བདུད་དཔུང་འདུལ་བའི་དངོས་གྲུབ་
སྩོལ༔ དོན་གཉིས་མི་ཟད་ནོར་བུའི་གཏེར༔ མཆོག་དང་ཐུན་མོང་དངོས་གྲུབ་སྩོལ༔ ཆེ་མཆོག་གསང་བདག་རྡོ་རྗེ་འཆང་༔ ཀུན་མཁྱེན་རྒྱལ་པོའི་དངོས་གྲུབ་སྩོལ༔

ཆེ་མཆོག་རྡོ་རྗེ་དྲག་པོ་རྩལ༔ དབུ་ལ་ཐོར་ཚུགས་ཤིགས་སེ་ཤིག༔ རུས་ཆེན་རྒྱན་ཆ་ཁྲོ་ལོ་ལོ༔ རྡོ་རྗེའི་ཟབ་བེར་ལྷུགས་སེ་ལྷུག༔ རྡོ་རྗེའི་ཐོག་འབེབས་ལམས་སེ་ལམ༔ གསེར་གྱི་དྲིལ་བུ་སི་ལི་ལི༔
སྤྱན་གསུམ་ཉི་འོད་འཁྱིལ་ལི་ལི༔ སྨ་ར་སྨིན་མ་གློག་སྟོང་འཁྱུག༔ རྡོ་རྗེའི་གངས་རིའི་མཆེ་གཙིགས་ནས༔ ཧཱུྃ་གི་འབྲུག་སྒྲ་དིར་རི་རི༔ རྡོ་རྗེའི་ལྗགས་འདྲིལ་གློག་དམར་འཁྱུག༔ བརྐྱང་བསྐུམ་ཞབས་
ཀྱིས་བདུད་སྤུང་མནན༔ བསྐལ་པའི་མེ་འབར་འཁྱིལ་ལི་ལི༔ ལོག་པའི་ཞིང་བཅུ་རྡུལ་དུ་རློག༔ སྐུ་ནི་འཇིགས་གཏུམ་རྔམ་པ་ཡི༔ སྟོང་གསུམ་གདུག་པ་རྡུལ་དུ་རློག༔ རུས་པའི་ཕ་རོལ་ཕྱིན་དྲུག་གིས༔
འགྲོ་དྲུག་ཆོས་ཀྱི་དབྱིངས་སུ་འདྲེན༔ ཞབས་གཉིས་དབྱིངས་དང་ཡེ་ཤེས་ཀྱིས༔ འགྲོ་བའི་དོན་ལ་རབ་ཏུ་བརྩོན༔ ཟབ་མཆོག་རྡོ་རྗེའི་བེར་ཆེན་གྱིས༔ སྣ་ཚོགས་འགྲོ་འདུལ་བསམ་ལས་འདས༔ ཕྱག་
གཡས་ཐེག་དགུའི་རྡོ་རྗེ་ཡིས༔ ས་དགུ་ཡེ་ཤེས་དགུ་རུ་བགྲོད༔ གཡོན་པ་ཆོས་སྒྲ་དྲིལ་བུ་ཡིས༔ མ་ལུས་བདེ་སྟོང་དོན་ལ་འགོད༔ ཚད་མེད་གངས་རིའི་ཚེམས་གཙིགས་པས༔ ཀུན་ཀྱང་སྐུ་བཞིའི་ངང་
དུ་སྒྲོལ༔ སྐུ་གསུམ་ཉིད་ལ་སྤྱན་བཟློག་པས༔ སྲིད་གསུམ་དུག་གསུམ་རྩད་ནས་གཅོད༔ ཨག་ཚོམ་ཡེ་ཤེས་མེ་དཔུང་གིས༔ མ་རིག་གཏི་མུག་སྨག་རུམ་འཇོམས༔ དབུ་རྒྱན་རིགས་ལྔ་ཁྲག་འཐུང་

༄༅༔ ༔གིས༔ ཉོན་མོངས་ལྔ་དག་ཡེ་ཤེས་ངང་༔ ཐོར་ཚུགས་རྒྱན་ལྡན་ཆོས་སྐུ་ཡིས༔ སྣ་ཚོགས་གཅིག་ལ་གཡོ་བ་མེད༔ ཞལ་ནས་ཧཱུྃ་གི་འབྲུག་སྒྲ་ཡིས༔ མཁའ་མཉམ་བརྒྱད་ཁྲི་
བཞི་སྟོང་སྒྲོལ༔ རིགས་ཀྱི་ཡུམ་ལྔ་སྐུ་ལ་སྦྱོར༔ རྡོ་རྗེ་འཆང་ཆེན་ཧེ་རུ་ཀ༔ མཁའ་འགྲོ་དཔག་མེད་དབུས་ན་འགྱིང་༔ ཧཱུྃ་སྒྲ་སྒྲོག་པས་ཁམས་གསུམ་གཡོ༔ དུས་གསུམ་སངས་རྒྱས་དགོངས་པ་བསྐུལ༔
མཁའ་འགྲོའི་ཚོགས་རྣམས་དམ་ལ་སྡུད༔ བསྟན་སྲུང་ཕོ་མོ་ལས་ལ་འཛུད༔ སྣང་སྲིད་ལྷ་འདྲེ་བྲན་དུ་འཁོལ༔ སྐལ་མེད་ལོག་ལྟ་རྡུལ་དུ་རློག༔ སྐལ་ལྡན་སྨིན་གྲོལ་ལམ་ལ་བཀོད༔ རྡོ་རྗེ་ཕག་མོ་སྐུ་ལ་
འཁྲིལ༔ སྒྲུབ་མཆོག་བདེ་ཆེན་ས་ལ་འགོད༔ ཧཱུྃ་སྒྲ་སྒྲོག་པས་སྟོང་གསུམ་གཡོ༔ རི་རབ་ལྷུན་པོ་རྨང་ནས་ལྡེག༔ ལྷ་སྲིན་སྡེ་བརྒྱད་གན་འབུབ་འགྱེལ༔ རྐན་སྒྲ་བརྡབ་པས་རྦོད་གཏོང་བརྒྱལ༔ རྒྱ་མཚོ་
ཆེན་པོ་རྙོག་ཅིང་ཁོལ༔ འཆི་བདག་ནག་པོ་བརྒྱལ་ཞིང་དངངས༔ རྡོ་རྗེའི་གད་མོ་སྒྲོག་པ་ཡིས༔ ཀུན་ཀྱང་བཀའ་བཞིན་དགོངས་པ་ཉན༔ རྡོ་རྗེ་འཆང་ལ་ཕྱག་འཚལ་བསྟོད༔ སྒྲུབ་པ་པོ་ལ་བྱིན་གྱིས་
རློབས༔ འཛབ་བསྟོད་འདི་ལ་ཚིག་མཚམས་རྣམས་སུ༔ རྡོ་རྗེ་འཆང་ལ་ཕྱག་འཚལ་བསྟོད༔ ཅེས་པ་དང་༔ ཧཱུྃ་བཅུ་བཞི་བཅུག་ནས་འཛབ་བསྟོད་དུ་ཁྱེར་ཞིང་༔ ལས་བཞི་གང་བསྒྲུབ་པའི་དགོངས་པས་

གསོལ་བ་བཏབ་པས༔ ཐོགས་པ་མེད་པར་སྐད་ཅིག་ལ་འགྲུབ་ཅིང་༔ བྱིན་རླབས་དཔག་ཏུ་མེད་པ་འབྱུང་ངོ་༔ རྡོ་རྗེ་དྲག་པོ་རྩལ་གྱིས་གསུངས་པ་༁༔